DECRETO 20/2006, do 19 de xaneiro, polo que se aproba o cambio de titularidade do treito da estrada LU-104 (LU-540-A Picheira-Muras-LU-540) entre A Volta e As Aguias a prol do Concello de Muras.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 16/02/2006

En abril de 2005 o concello de Muras enviou á Consellería de Política Territorial, Obras Públicas e Vivenda solicitude do cambio de titularidade dun treito da estrada LU-104 (LU-540-A Picheira-Muras-LU-540) entre A Volta e As Aguias. O obxectivo do concello é darlle un tratamento acorde coa función case exclusiva de acceso a diversas vivendas dos lugares da Volta e As Aguias.
En xullo de 2005 a consellería envioulle informe ao concello estimando adecuado o cambio de titularidade da LU-104 (treito entre A Volta e As Aguias) e propoñendo ampliar a proposta de cesión para a inclusión das estradas: resto da LU-104 (LU-540-A Picheira-Muras-LU-540) ata o núcleo de Muras e o treito residual da LU-540 unha vez rematadas as obras de mellora de trazado e capacidade desta estrada no treito Gañidoira-Cabreiros. En agosto de 2005 o concello enviou resposta aceptando o cambio de titularidade do primeiro e rexeitando os dous últimos por non ter capacidade orzamentaria para realizar os labores de mantemento e conservación.
A Consellería de Política Territorial, Obras Públicas e Transportes estimou adecuado o cambio de titularidade dun treito da estrada LU-104 (LU-540-A Picheira-Muras-LU-540) entre A Volta e As Aguias, susceptible de cesión ao concello por estar incluída
no anexo II do Decreto 308/2003, do 26 de xuño, polo que se aproba a relación de estradas de titularidade da Comunidade Autónoma de Galicia, facendo referencia a aquelas susceptibles de ser transferidas por non dar continuidade a itinerarios ou ser treitos antigos de estradas nas que se fixeron variantes de trazado.
O artigo 54 da Lei 4/1994, do 14 de setembro, de estradas de Galicia establece que «as estradas autonómicas ou provinciais ou os treitos determinados delas nos que a circulación adquira características urbanas entregáranselles aos concellos respectivos».
No treito da LU-104 entre A Volta e As Aguias, previsto transferir, concorren as seguintes características: é un treito dunha estrada que posúe unha variante de trazado. Nel concorren elementos que denotan o seu carácter urbano tanto no tocante ao tráfico que discorre pola zona, así como por estar beiradas de edificacións nunha parte importante do seu trazado e a existencia dunha alternativa viaria clara: estrada LU-540.
Conforme o sinalado no artigo 5 da Lei 4/1994, do 14 de setembro, de estradas de Galicia, tras o acordo entre as administracións afectadas, por proposta da conselleira de Política Territorial, Obras Públicas e Transportes e logo de deliberación da Xunta de Galicia en reunión do día dezanove de xaneiro de dous mil seis.
DISPÓN:
Artigo 1º
Apróbase o cambio de titularidade a favor do Concello de Muras dun treito da estrada LU-104 (LU-540-A Picheira-Muras-LU-540) entre A Volta e As Aguias, que parte do p.k. 32+330 e remata no p.k. 33+250 do trazado actual da LU-540, sito no termo municipal de Muras.
Artigo 2º
A estrada incorporarase á relación de estradas de titularidade do Concello de Muras como sinala o artigo 4 da Lei 4/1994, do 14 de setembro, de estradas de Galicia.
Artigo 3º
Correspóndenlle ao Concello de Muras, a partir da formalización da entrega, todas as actividades de xestión, mantemento, conservación e explotación da vía; así como o exercicio das funcións de disciplina viaria e calquera outra que puidese corresponderlle como nova Administración titular da estrada.
Artigo 4º
A entrega da vía formalizarase durante os dous meses seguintes á publicación destedDecreto no Diario Oficial de Galicia, mediante a sinatura da correspondente acta de entrega.
Disposición derradeira
O presente decreto terá efectos desde o día seguinte ao da súa publicación no Diario Oficial de Galicia.
Santiago de Compostela, dezanove de xaneiro de dous mil seis.
Emilio Pérez Touriño
Presidente
María José Caride Estévez
Conselleira de Política Territorial, Obras Públicas e Transportes